Forslag til Rådets direktiv om ændring af direktiv 77/388/EØF om det fælles merværdiafgiftssystem, med hensyn til standardsatsen (98/C 409/09) KOM(1998) 693 endelig udg. - 98/0331(CNS)

(Forelagt af Kommissionen den 30. november 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 99,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I artikel 12, stk. 3, litra a), i sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det Fælles merværdiafgiftssystem: ensartet beregningsgrundlag (1), senest ændret ved direktiv 98/80/EF (2), er det fastsat, at Rådet med enstemmighed på forslag af Kommissionen og efter høring af Europa-Parlamentet og Det Økonomiske og Sociale Udvalg træffer afgørelse om størrelsen af den normalsats, der skal anvendes efter den 31. december 1998; merværdiafgiftens normalsats fastsættes af hver enkelt medlemsstat som en procentsats af beskatningsgrundlaget og denne skal være ens for levering af goder og for levering af tjenesteydelser. Fra den 1. januar 1993 til den 31. december 1998 må denne procentsats ikke være mindre end 15 %;

erfaringerne med det nuværende afgiftssystem har vist, at de i medlemsstaterne gældende normalsatser for merværdiafgiften sammen med de i afgiftssystemet indbyggede forskellige sikkerhedsforanstaltninger har sikret, at overgangsordningen for merværdiafgiften i det store og hele har fungeret tilfredsstillende, at en spredning af normalsatserne for merværdiafgiften anvendt i de forskellige medlemsstater derimod vil kunne føre til strukturelle udsving inden for forskellige erhvervssektorer, at det nuværende interval for merværdiafgiftens normalsats i de forskellige medlemsstater giver medlemsstater et vidt råderum til at fastsætte egen normalsats, og at det derfor ikke for øjeblikket synes hensigtsmæssigt at foretage en yderligere tilpasning af merværdiafgiftens normalsats;

Kommissionens rapport om satserne har imidlertid påvist forskellige konkurrencefordrejninger, ligesom indførelsen af den fælles valuta sandsynligvis vil styrke disse, hvorfor anvendelsesperioden for forslaget bør begrænses til et år, således at Rådet på et senere tidspunkt vil kunne tage stilling til et forslag vedrørende niveauet for normalsats og for de reducerede satser -

UDSTEDT FØLGENDE DIREKTIV:

Artikel 1

Artikel 12, stk. 3, litra a), i direktiv 77/388/EØF affattes således:

»a) Merværdiafgiftens normalsats fastsættes af hver enkelt medlemsstat som en procentsats af beskatningsgrundlaget og skal være ens for levering af goder og for levering af tjenesteydelser. Fra den 1. januar 1999 til den 31. december 1999 må denne procentsats ikke være mindre end 15 % eller højere end 25 %.

Rådet træffer med enstemmighed på forslag af Kommissionen og efter høring af Europa-Parlamentet afgørelse om størrelsen af den normalsats, der skal anvendes efter den 31. december 1999.

Medlemsstaterne kan ligeledes anvende en eller to reducerede satser. Disse satser fastsættes som en procentsats af beskatningsgrundlaget, som ikke må være mindre end 5 %, og de må kun anvendes på levering af de kategorier af goder og tjenesteydelser, som er anført i bilag H.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 1999. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på syvendedagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 145 af 13.6.1977, s. 1.

(2) EFT L 281 af 17.10.1998, s. 31.